b'\n_START_ARTICLE_\nMatko Maru\xc5\xa1i\xc4\x87\n_START_PARAGRAPH_\nMatko Maru\xc5\xa1i\xc4\x87 (Split, 4. studenoga 1946.) je hrvatski knji\xc5\xbeevnik i profesor na Medicinskom fakultetu.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Splitu, u obitelji doseljenika iz Zagore, iz Radobilje. Djetinjstvo je proveo u starom, te\xc5\xbea\xc4\x8dkom dijelu Splita, Lu\xc4\x8dcu. _NEWLINE_Zavr\xc5\xa1io je Medicinski fakultet u Zagrebu, gdje je diplomirao 1970. godine uz Rektorovu nagradu za najboljeg studenta. Od 1971. godine radi kao asistent na Zavodu za fiziologiju Medicinskog fakulteta u Zagrebu, gdje doktorira 1976. godine. Profesor na Medicinskom fakultetu postaje 1980. godine, pisac je mnogobrojnih radova iz podru\xc4\x8dja medicinske znanosti._NEWLINE_O\xc5\xbeenjen je suprugom Anom Maru\xc5\xa1i\xc4\x87 (tako\xc4\x91er profesorica na Medicinskom fakultetu u Splitu), i ima dvoje djece iz tog, drugog braka: Stjepana Ljudevita i Mariju Franku. Svog najstarijeg sina Berislava ima iz prvog braka. Berislav \xc5\xbeivi i radi u SAD-u. Matko ima mla\xc4\x91eg brata, Jo\xc5\xa1ka Maru\xc5\xa1i\xc4\x87a, koji je hrvatski karikaturist, autor animiranih filmova i pisac._NEWLINE_Nakon dugogodi\xc5\xa1njeg \xc5\xbeivota i rada u Zagrebu, danas \xc5\xbeivi u Splitu.\n_START_SECTION_\nKnji\xc5\xbeevni\xc4\x8dki rad\n_START_PARAGRAPH_\nSvoje je djetinjstvo opisao u knjizi \xe2\x80\x9cSnijeg u Splitu\xe2\x80\x9d, koju je posvetio svojem najstarijem sinu Berislavu. Knjiga je od 1987. godine vi\xc5\xa1e puta iznova tiskana, te se \xc4\x8dita i u sastavu osnovno\xc5\xa1kolske lektire._NEWLINE_Svoju drugu knji\xc5\xbeevnu knjigu, \xe2\x80\x9cPla\xc4\x8du li an\xc4\x91eli?\xe2\x80\x9d (1997.) je posvetio svom sinu Stjepanu Ljudevitu. U toj je knjizi opisaivao strahote Domovinskog rata i opisivao ljude koji su se borili protiv zlog i nadmo\xc4\x87nijeg neprijatelja, i pobjedu dobrih ljudi. Po\xc5\xa1to je knjige pisao za svoju djecu, napisao je i knjigu \xe2\x80\x9c\xc5\xa0kola plivanja\xe2\x80\x9d, za svoju najmla\xc4\x91u k\xc4\x87er Mariju Franku. U toj knjizi, koja je objavljena 2005. godine, opisuje Marijino odrastanje, pripovjedaju\xc4\x87i nevino i s roditeljskom ljubavlju._NEWLINE_2006. godine objavljuje knjigu "Medicina iznutra", u kojoj otvoreno govori o raznim aspektima \xc5\xbeivota u lije\xc4\x8dni\xc4\x8dkoj struci, uklju\xc4\x8duju\xc4\x87i korupciju. Objavljivanjem te knjige izlo\xc5\xbeio se znatnom pritisku dijela pripadnika lije\xc4\x8dni\xc4\x8dke struke, koji su okarakterizirali njegovo pisanje o korupciji u zdravstvu kao "uznemiravanje javnosti". U okolnostima zamjeranja dijela kolega iz zagreba\xc4\x8dkog medicinskog kruga, napustio je Zagreb i nastavio sa stru\xc4\x8dnim i znanstvenim radom u Splitu. Stanovitu javnu satisfakciju za neugodne doga\xc4\x91aje koji su uklju\xc4\x8divali disciplinske postupke i odlazak iz Croatian Medical Journal-a \xc4\x8diji je bio osniva\xc4\x8d, do\xc5\xbeivio je kada su nakon njegovog odlaska iz Zagreba zaredale afere u kojima je protiv znatnog broja istaknutih lije\xc4\x8dnika u Zagrebu pokrenut kazneni postupak zbog raznih koruptivnih djela.\n_START_SECTION_\nStru\xc4\x8dni i znanstveni rad\n_START_PARAGRAPH_\nKao profesor na Medicinskom fakultetu u Zagrebu izabran je 1982. za prodekana podru\xc4\x8dnih studija medicine u Splitu i Osijeku. Suo\xc4\x8davaju\xc4\x87i se i sa protivnicima takvih studija, tijekom godina je ostvario odlu\xc4\x8dni utjecaj na njihovo odr\xc5\xbeavanje do sredine 1990.-ih godina i, posljedi\xc4\x8dno, osnivanje dana\xc5\xa1njeg Medicinskog fakultet u Splitu (1997.) i Medicinskog fakulteta u Osijeku (1998.). Osobito je zna\xc4\x8dajna njegova uloga u pokretanju Medicinskog fakulteta u Splitu; 2009. - 2010. je na tom fakultetu obna\xc5\xa1ao i du\xc5\xbenost dekana. Pru\xc5\xbeio je zna\xc4\x8dajnu pomo\xc4\x87 i kod osnivanja Medicinskog fakulteta Sveu\xc4\x8dili\xc5\xa1ta u Mostaru._NEWLINE_U razdoblju 1986.-1996. vodio je Laboratorij za klini\xc4\x8dkolaboratorijsku dijagnosti\xc4\x8dku imunologiju u KBC Zagreb-Rebro._NEWLINE_1990. godine pokrenuo je Croatian Medical Journal, u \xc4\x8dijem ure\xc4\x91ivanju i vo\xc4\x91enju sura\xc4\x91uje do 2011. godine._NEWLINE_Objavio je preko 250 znanstvenih radova, od toga vi\xc5\xa1e od 190 u me\xc4\x91unarodno indeksiranim \xc4\x8dasopisima. Me\xc4\x91unarodno najpriznatiji njegov znanstveni doprinos je u istra\xc5\xbeivanju prsne \xc5\xbelijezde (timusa), te o imunologiji kod transplantacije ko\xc5\xa1tane sr\xc5\xbei.\n_START_SECTION_\nDru\xc5\xa1tveni rad\n_START_PARAGRAPH_\nBio je jedan od osniva\xc4\x8da i voditelja akcije \xe2\x80\x9cBijeli put za Novu Bilu i Bosnu Srebrenu\xe2\x80\x9d za vrijeme Domovinskog rata._NEWLINE_Nakon povratka u Split, postaje prominentnim \xc4\x8dlanom lokalnog HDZ-a, te je na lokalnim izborima 2013. godine nastupio kao zamjenik kandidata za gradona\xc4\x8delnika na listi te stranke.'